**ОТЧЕТ за осъществената контролна дейност от РИОСВ**

**през месец юни 2018 г.**

***Кратка обобщена информация за осъществената контролна дейност за месец юни 2018 г. и резултати от извършената контролна дейност***

През месец юни 2018 г. от експертите на 16-те регионални инспекции по околната среда и водите (РИОСВ) са извършени 2 146 проверки на 1 884 обекта. В рамките на осъществения контрол от РИОСВ са дадени 700 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 90 бр. актове за установяване на административни нарушения (АУАН), от които 9 са за констатирано неизпълнение на дадени предписания. Издадени са 99 бр. наказателни постановления (НП), с които са наложени глоби и имуществени санкции на обща стойност 287 050 лв.

Наложени са и 6 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 36 420,03 лв.

Постъпилите суми по наложени глоби и санкции са общо 223 936,04 лв.

За периода са приложени и 13 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Прилагане от страна на регионалните инспекции по околната среда и водите на принудителни административни мерки с цел предотвратяване или преустановяване на административни нарушения, свързани с опазването на околната среда;
* изпълнение на планираните проверки на обекти с издадени Комплексни разрешителни (КР);
* контрол за намаляване емисиите на замърсители в атмосферния въздух, включително оценка на доклади от провеждане на собствени непрекъснати измервания (СНИ) и собствени периодични измервания (СПИ);
* проверки във връзка с чистотата на републиканската и общинската пътни мрежи.

***Кратък анализ на постигнатите резултати в областта на опазване на околната среда от осъществената контролна дейност***

**Акцент в контролната дейност през отчетния период** е прилагането от страна на РИОСВ на ПАМ с цел предотвратяване или преустановяване на административни нарушения, свързани с опазването на околната среда. През месец юни, от РИОСВ Перник са издадени десет броя заповеди за ПАМ за всяка от изброените общини за спиране дейностите по събиране (приемане) и обезвреждане чрез депониране – код D1 от приложение № 1 към § 1, т. 11 на *Закона за управление на отпадъците* (ЗУО), на битови, както и на строителни и производствени отпадъци и за спиране на достъпа до депото, на общинските депа за неопасни отпадъци в област Кюстендил, а именно:

1. община Кюстендил – за Общинското депо за неопасни отпадъци, находящо се в землището на община Кюстендил, с. Радловци, м. „Гладни рид“;

2. община Бобов дол – за Общинското депо за неопасни отпадъци, находящо се в землището на община Бобов дол, гр. Бобов дол, м. „Говедарника – Джандръковица“;

3. община Сапарева Баня – за Депо за неопасни отпадъци, находящо се в землището на община Сапарева баня, гр. Сапарева баня, м. „Люти дол“;

4. община Бобошево – за Депо за неопасни отпадъци, находящо се в землището на община Бобошево, с. Слатино, м. „Къро“;

5. община Невестино – за Депо за неопасни отпадъци, находящо се в землището на община Невестино, с. Ваксево, м. „Ковачки дол“ и за Депо за неопасни отпадъци, находящо се в землището на с.Четирци.

От РИОСВ Хасково е наложена ПАМ на дружеството „Мит и Ко“ ЕООД за спиране

 на дейностите по транспортиране на отпадъци до площадки, разположени в местността „Кърчето“, с. Крепост, общ. Димитровград поради установено през м. май натрупване на утайки с произход от ГПСОВ - Хасково, в нарушение на условията на издадения регистрационен документ. От РИОСВ Шумен е издадена ПАМ – спиране от експлоатация на фирма „Булбиокем“ ЕООД, гр. Габрово (площадка в бивши военни химически заводи, гр. Смядово) за констатирани нарушения на екологичното законодателство и установена незаконна дейност. От директора на РИОСВ Русе е наложена ПАМ на „Булмилк 1783” ЕООД, с. Самуил, община Самуил като е извършено пломбиране на изходящия канал на площадковата канализация на обекта.

Друг акцент в контролната дейност през отчетния период са извършените проверки на общини, в т.ч. и във връзка с чистотата на републиканската и общинската пътни мрежи.

От РИОСВ Стара Загора е извършена проверка на терен в землището на с. Енина, община Казанлък относно нерегламентирано замърсяване с отпадъци. Установено е локално замърсяване със смесени битови отпадъци на площ от 5 м2 и на кмета на община Казанлък е дадено предписание за почистване на нерегламентираните замърсявания с отпадъци. От експерти на РИОСВ Пазарджик е проверено дадено предписание на кметство с. Дебръщица, община Пазарджик за почистване на замърсени с отпадъци терени в землището на селото и предприемане на мерки за недопускане на нови замърсявания. Предписанието е изпълнено - терените са почистени, но качествата им не са напълно възстановени. Дадено е предписание за довършване на възстановителните дейности. При проверка за чистотата на републиканската и общинска пътни мрежи на община Лесичово са констатирани замърсявания с битови отпадъци. От инспекцията е дадено предписание за почистване на замърсените терени и предприемане на мерки за недопускане на повторни замърсявания.

От РИОСВ Шумен е извършен последващ контрол, по изпълнение на дадени предписания с писмо за чистотата на населените места и общинските пътища, на общините Хитрино, Каспичан, Нови пазар, Върбица, Опака, Търговище, Велики Преслав, Никола Козлево и Антоново. При проверките са обходени населените места в общините, общинската пътна мрежа, която ги свързва, както и преминаващите на териториите на общините местни реки и дерета. Не са констатирани замърсявания с отпадъци.

От РИОСВ Велико Търново са съставени четири броя АУАН: два акта на физически лица за констатирана нерегламентирана дейност с отпадъци (незаконно изгаряне на неопасен отпадък – отпадъчни кабели и съхранение на излезли от употреба моторни превозни средства (ИУМПС) и по един акт на кмета на с. Ресен и на кмета на с. Миндя, община Велико Търново. В отчетния период на едно от физическите лица и на кмета на с. Ресен са издадени НП на стойност съответно 2 000 лв. и 500 лв.

За установено съхраняване на ИУМПС, без издаден документ по чл. 35 от ЗУО, на дружество „Примус Карс“ ЕООД, гр. София е съставен АУАН от РИОСВ Перник. За извършване на дейности с отпадъци без документ, издаден по реда на ЗУО, са глобени, от РИОСВ Плевен, две физически лица с по 1 400 лв., а от РИОСВ София - две физически лица с по 2 000 лв.

От РИОСВ Бургас, за неизпълнение на предписания, дадени по реда на ЗУО са наложени две имуществени санкции на „Интер Лимит“ ЕООД, всяка в размер на 5 000 лв.

За констатирано нарушение – неводене на отчетност при транспортиране на отпадъци, на дружеството „Феникс-Дупница“ ООД, гр. Дупница е съставен АУАН (РИОСВ Перник), а на дружество „Темпус линк“ ЕООД, гр. Габрово е издадено НП в размер на 2 000 лв. (РИОСВ Велико Търново).

През отчетния период, във връзка с изпълнението на изискванията на *Закона за водите* (ЗВ), от РИОСВ Велико Търново е извършена проверка на „КПЗ“ АД, с. Царева Ливада, поради постъпил в инспекцията сигнал за мазни петна в р. Ливада река. При извършения обход на площадката на дружеството и прилежащите към него терени е установено наличие на незаконна тръба, от която постъпват в дере замърсени с нефтопродукти води, като водите от дерето се заустват в р. Дряновска. За заустването на производствени отпадъчни води от „КПЗ“ АД няма издадено разрешително за ползване на воден обект по реда на ЗВ, за което ще бъде съставен АУАН. На дружеството е дадено и предписание за незабавно преустановяване на заустването в дерето. За същото нарушение от инспекцията е съставен АУАН на дружество „Гепард“ ООД, гр. Габрово – птицекланица в с. Лесичарка.

За замърсяване с отпадъчни води на дере, в нарушение на разпоредбите на ЗВ, от РИОСВ Велико Търново е глобено физическо лице с 5 000 лв., а от РИОСВ Хасково е съставен АУАН на собственик на кравеферма в с. Върбица, община Димитровград. От РИОСВ Стара Загора е съставен АУАН на ,,ВиК“ ЕООД, гр. Стара Загора, за заустване на отпадъчните води от канализационна система с ПСОВ на гр. Павел баня, в повърхностен воден обект, без издадено разрешително по реда на ЗВ. Два броя АУАН на община Тетевен са съставени от РИОСВ Плевен за непроведен собствен мониторинг за качеството на заустваните отпадъчни води след ПСОВ на с. Глогово и ПСОВ на с. Гложене.

След сигнал на „зеления телефон” за специфично сиво-бяло оцветяване на р. Меде дере е извършена проверка от експерти на РИОСВ Пазарджик, Басейнова дирекция Източно беломорски район (БД ИБР) и Регионална лаборатория Пазарджик. При проверката е установено, че в следствие на обилните дъждове, от кариерата на „Ватия холдинг” АД, в р. Меде дере изтичат отпадъчни води. Взети са проби от отпадъчните води от кариерата и от р. Меде дере, преди и след заустване и е дадено предписание на дружеството за почистване и удълбаване на утаителя на участък „Мали кладни дял”.

За превишаване на ИЕО, определени в издадените разрешителни за ползване на повърхностен воден обект за заустване на отпадъчни води, са наложени текущи месечни санкции на: община Поморие за канализационна система на гр. Каблешково, в размер на 347 лв. (РИОСВ Бургас), „Биовет“ АД, в размер на 25 000 лв. (РИОСВ София), „Опицвет Милк“ АД, в размер на 10 214,80 лв. (РИОСВ София) и еднократна на „Е. Миролио“ ЕАД, в размер на 593 лв. (РИОСВ Стара Загора).

Акцент в контролната дейност през месец юние и проведения от РИОСВ контрол за намаляване емисиите на замърсители в атмосферния въздух, включително оценка на доклади от провеждане на собствени непрекъснати измервания (СНИ) и собствени периодични измервания (СПИ). От РИОСВ Варна и РИОСВ Пловдив са извършени оценки на представени годишни и месечни доклади от СНИ и СПИ на емисиите на вредни вещества, изпускани в атмосферния въздух, като не са установени превишения на нормите за измерваните показатели.

За непредставен отчет за флуорсъдържащите парникови газове, с по 1 000 лв., са санкционирани „Карлсберг България“ АД, гр. София (РИОСВ Благоевград) и „Грийнс“ ООД, гр. Първомай (РИОСВ Пловдив).

За неспазена норма за общи емисии на летливи органични съединения, от РИОСВ Варна е наложена имуществена санкция, в размер на 5 000 лв., на „Агро Плант Инвест“ ЕООД.

От РИОСВ Пловдив е издадено НП, с което е наложена имуществена санкция в размер на 2 000 лв., на „ВМЗ“ ЕАД, гр. Сопот за непроведени СПИ за период по-голям от две последователни години.

От РИОСВ Благоевград е наложена текуща месечна санкция, в размер на 215,23 лв., на „Рубин 08“ ООД, гр. Благоевград, въз основа на доклад от проведени СПИ, показващи наднормени замърсявания на атмосферния въздух с въглероден оксид и прах.

За неизвършени СПИ на емисиите на вредни вещества в атмосферния въздух съгласно нормативно регламентираната периодичност, от РИОСВ Бургас са наложени имуществени санкции: в размер на 100 лв., на „Интерпласт 2007“ ЕООД, на „Мулти Випкар“ ООД и на „Оника“ ЕООД и, в размер на 200 лв., на „Експрес сервиз“ ЕООД и на „Оптимакс тур“ ООД, а от РИОСВ Плевен – в размер на 500 лв., на „Марица олио“ АД.

През месец юни, във връзка с прилагане на *Наредба № 6/1999 г. за реда и начина за измерване на емисиите на вредни вещества, изпускани в атмосферния въздух от обекти с неподвижни* източници, от РИОСВ Велико Търновоса издадени пет заповеди за утвърждаване местоположението на тридесет и пет пробовземни точки за измерване на емисии на вредни вещества, отделяни в атмосферния въздух от съответните изпускащи устройства.

През месец юни е проведен контрол и по направление „Биологично разнообразие и НЕМ“. За констатирани от РИОСВ Монтана нарушения на *Закона за лечебните растения* (ЗЛР) – нерегламентирано изкупуване на цвят липа и организиране на нерегламентиран пункт, на физически лица от с. Лехчево, с. Арчар и гр. Грамада са съставени общо четири броя АУАН, като впоследствие на две от лицата са наложени глоби (по 200 лв. всяка). От РИОСВ Плевен са извършени две извънредни проверки на билкозаготвителни пунктове в гр. Луковит. В единия от тях е установено наличие на цвят липа, за който няма издадено позволително за ползване и не е вписан в книгата за изкупените, реализираните и наличните количества билки. За нарушението е съставен АУАН.

През отчетния период, от РИОСВ Хасково са съставени пет броя АУАН за реализация на инвестиционно предложение в границите на защитена зона (ЗЗ) от Екологичната мрежа Натура 2000, без проведена процедура по преценка вероятната степен на отрицателно въздействие върху защитените зони.

От РИОСВ Бургас е съставен АУАН на физическо лице за навлизане в Поморийско езеро с кану каяк и практикуване на воден спорт в нарушение на режима на ЗЗ „Поморийско езеро“.

През месец юни в РИОСВ Хасково, Бургас и Пазарджик са постъпили сигнали за бедстващи, ранени или мъртви видове. На всички постъпили сигнали е реагирано своевременно и са предприети съответните компетентни действия, включително и със съдействието на други компетентни органи.

От РИОСВ Плевен е осуетена продажбата в интернет на екземпляр от защитния вид обикновена блатна костенурка. На нарушителя е съставен АУАН, а екземплярът е пуснат на свобода в р. Тученица, землище на гр. Плевен.

Друг акцент в извършената от РИОСВ контролна дейност през месеца е изпълнението на планираните проверки на обекти с издадени КР. За неизпълнение на условия от КР, от РИОСВ Бургас са съставени два броя АУАН и е наложена имуществена санкция, в размер 100 000 лв., на „Лукойл Нефтохим Бургас“ АД, от РИОСВ Стара Загора е съставен АУАН на кмета на община Ямбол (оператор на Регионално депо за неопасни отпадъци от населените места в общини Ямбол, Нова Загора, Тунджа, Сливен и Стралджа) и е наложена имуществена санкция, в размер на 11 000 лв., на „Панхим” ООД. За същото нарушение от РИОСВ Перник е наложена имуществена санкция на „Леяро-ковашки машиностроителен комплекс“ ЕООД, в размер на 10 000 лв., а от РИОСВ Пловдив е съставен акт на ЕТ „Ангелов – Иван Ангелов“.

През месец юни продължи контрола за спазване на регламентираните изисквания в ЗООС. За неизпълнение на условия от издадени решения по оценка на въздействието върху околната среда, от РИОСВ Бургас с по 2 000 лв. са санкционирани физическо лице и „Ник фуд“ ЕООД.

За неизпълнение на дадени предписания, по реда на ЗООС са наложени имуществени санкции на: ,,Апокалипсис 2012“ ЕООД, в размер на 2 500 лв. (РИОСВ Стара Загора), „Детелина тур“ ЕООД, в размер на 2 000 лв. (РИОСВ Бургас), „Биовет” АД, в размер на 20 000 лв. (РИОСВ София) и „Лагуна турс” ООД, в размер на 2 000 лв. (РИОСВ София).

***Ефект спрямо околната среда, бизнеса и обществеността***

През отчетния период е изпълнено предписание на РИОСВ Велико Търново за почистване на нерегламентирани замърсявания с отпадъци в с. Върбовка, община Павликени – на изхода за с. Бутово.

От РИОСВ Хасково е извършен последващ контрол по предписание за почистване на нерегламентирано натрупани битови отпадъци в землището на гр. Меричлери. При проверката е установено, че предписанието е изпълнено. След проверка от страна на инспекцията по сигнал в землището на с. Добрич, община Димитровград, в непосредствена близост до коритото на р. Банска е установено голямо нерегламентирано сметище от битови и строителни отпадъци. Дадено е предписание на община Димитровград за почистването му, което своевременно е изпълнено. При последващ контрол на предписание за почистване на нерегламентирано сметище до р. Бързей, в землището на с. Жълти бряг, община Стамболово е установено, че терените са почистени от отпадъци.

В резултат на осъществения контрол от страна на РИОСВ Смолян са почистени нерегламентирани сметища в землището на с. Момчиловци, както и речните корита и общинските пътища на община Лъки; преустановено е и нерегламентираното депониране на строителни отпадъци на площадка в гр. Рудозем.

Във връзка с отбелязването на 29 юни – Ден на река Дунав от РИОСВ Монтана е оказано съдействие на общините по поречието на реката за провеждане на инициативи.

На 2 юни, в рамките на кампанията „Да изчистим Пампорово заедно“, експерти от РИОСВ Смолян са взели участие в почистването от битови отпадъци на к.к. Пампорово.

През месец юни са проведени следните инициативи за отбелязване на Световния ден на Околната среда – 05 юни 2018 г.:

- презентация и беседа с деца от детска занималня „Тинкърбел”, гр. Перник на тема „Да ограничим употребата на пластмаси в ежедневието си!”;

- дискусия сред природата на тема „Ограничаване на използването на пластмаси в ежедневието ни” и почистване на м. „Живата вода”, с. Боснек, гр. Перник, с деца от Детска Академия „Развитие“;

- информационна кампания с изпращане на материали на тема „Намаляване на пластмасите в ежедневието ни”;

- презентация и дискусия на тема „Пластмасите в ежедневието ни” пред ученици от езикова гимназия „Симеон Радев”, гр. Перник;

- кампания „Ден без найлонови торбички“, на територията на РИОСВ Смолян. В нея са се включили 40 търговски обекта, които на 5 юни не са предлагали за продажба найлонови торбички. По време на кампанията са раздадени 150 бр. текстилни торбички, осигурени от РИОСВ Смолян;

- изнесена презентация на тема „Да победим замърсяването с пластмаси“, пред ученици от 5-ти и 6-ти клас към екоклуб „Детелина“ на СУ „Христо Ботев“, гр. Враца. Проведени са и игри с екологична тематика в двора на училището, както и викторина.